Hemelvaart en heerskappy (2) -Solidariteit Wêreld
Tuis › Begrond Dagstukkie › Hemelvaart en heerskappy (2)
Insig: Ons dink soms dat honderde jare tussen die Ou en Nuwe Testament verloop het waaroor God niks gesê het nie. Hier sien ons dat God wel openbaar het wat die hooflyne van die gebeure sou wees totdat die Messias kom. Verklaardes was tradisioneel ten regte oortuig dat die vier dele van die beeld van Nebukadneser se droom (Dan. 2) en die vier diere hier op dieselfde wêreldryke dui: Die Babiloniërs, die Medo-Persiërs, die Grieke en die Romeine voor die koms van Christus. Dit beteken dan dat die klip wat die beeld vermorsel in Daniël 2, en die Seun van die mens wat al die mag ontvang in Daniël 7, duidelik in verband staan met gebeure in die Romeinse wêreldryk en daarom met Jesus Christus (vergelyk Dan. 2:44-45; 7:13-14). Dit beteken dat die klein horinkie wat vernietig en vernietig word, se eerste toepassing by figure soos Julius Caesar of Nero in die Romeinse tydperk gesoek moet word (vergelyk ook Op. 13:1).
Ons word hierdeur opgeroep om altyd weer en verder te kyk as die mag en glans van wêreldryke (vgl. v. 9,11). Daarom kan die massamedia nie ons Woord of ware Noord wees nie. Wêreldryke vergaan en vertoon slagtande as jy net genoeg tyd gee. Wêreldmagte is dikwels bloot ons eie-ek wat groot geskrywe staan. Sonder Christus word ons, word wêreldmagte, gou skrikwekkend dierlik. Elkeen van hierdie ryke het gereken dat hulle die antwoord op die vorige orde is, en telkens was dit tydelik en 'n illusie. Geen menslike orde kan waarlik blywend nuut wees en voortdurende vernuwing bring nie. Iets meer as dit is nodig.
Dit bring ons by die goeie nuus van die gedeelte. Te midde van die wêreldryke laat God sy koninkryk kom op deurslaggewende wyse in die volheid van die tyd. Tydens sy bediening en verhoor sluit Jesus Christus by hierdie woorde van Daniël aan om te bevestig dat Hy die Seun van die mens is waarvan Daniël gepraat het. (Mark. 13: 26; 14:62-64; Ps. 110). Hiervoor word Hy gekruisig, want die Lam is nodig om ons van ons dierlike slagtande te bevry. Hierdie Lam oorwin egter die dood. Hy staan nie net op uit die dood nie. Hy vaar ook op na die hemel en kom by die Vader aan. Wat het gebeur toe Hy daar aankom? Daniël vertel ons reeds hiervan. Die Seun van die mens het alle mag en heerlikheid ontvang. Hy is reeds Koning van die konings vir al die nasies en alle wêreldmagte. Hy het die enigste nuwe orde reeds ingelei. Daarom behoort die Kerk nie net priesterlik nie, maar ook koninklik tot die heersers van hierdie eeu te spreek.